**КОМИ РЕСПУБЛИКАСА ВЕСЬКÖДЛАН КОТЫРЛÖН**

**ШУÖМ**

**Коми Республикаса туризм агентство йылысь**

Коми Республикаса Оланподувлöн 90 статьяса мöд юкöнлöн 7 пункт подув вылын да «Коми Республикаса чина йöз да олöмö пöртысь власьт органъяс йылысь» Коми Республикаса Оланпаслöн 26 статьяса 2 юкöнлöн 6 пункт подув вылын Коми Республикаса Веськöдлан котыр шуис:

1. Вынсьöдны Коми Республикаса туризм агентство йылысь положение содтöд серти.

2. Тайö шуöмыс вынсялö сiйöс примитан лунсянь.

Коми Республикаса Юралысь В. Гайзер

Сыктывкар

2013 вося вöльгым тöлысь 28 лун

445 №

ВЫНСЬÖДÖМА

Коми Республикаса Веськöдлан котырлöн

2013 во вöльгым тöлысь 28 лунся 445 №-а шуöмöн

(содтöд)

Коми Республикаса туризм агентство йылысь

**ПОЛОЖЕНИЕ**

I. Панас

1. Коми Республикаса туризм агентство (водзӧ - Агентство) лоӧ Коми Республикаса олӧмӧ пӧртысь власьт органӧн, коді лöсьöдö да пӧртӧ олӧмӧ туризм юкöнын, творческöй выльпыртöмъяс сöвмöдан юкöнын канму политика, Коми Республикаын олöмö пöртысь власьт мукöд органлысь удж нормативнöй инöда ладмöдöм да уджöн веськöдлöм, туризм юкöнын канму услугаяс сетöм.

2. Аслас уджын Агентство кутчысьӧ Россия Федерацияса Оланподулӧ, федеральнӧй оланподув оланпасъясӧ, федеральнӧй оланпасъясӧ, Россия Федерацияса нормативнӧй инӧда актъясӧ, Коми Республикаса Оланподулӧ, Коми Республикаса оланпасъясӧ, Коми Республикаса инӧда актъясӧ, а сідзжӧ тайӧ Положениеӧ.

3. Агентство уджалӧ кыдзи веськыда, сідзи и ӧтвылысь олӧмӧ пӧртысь власьт федеральнӧй органъяскӧд, Коми Республикаса канму власьт органъяскӧд, Коми Республикаса канму органъяскӧд, Коми Республикаын меставывса асвеськӧдлан органъяскӧд, ӧтйӧза ӧтувъяскӧд да мукӧд организациякӧд.

4. Агентство могмӧдсьӧ сьӧмӧн Коми Республикаса республиканскӧй сьӧмкуд тшӧт весьтӧ.

5. Агентство лоӧ юридическӧй кывкутысьӧн, сылӧн эм Коми Республикаса канму канпас серпаса печать да асшӧр ним комиӧн да рочӧн, урчитӧм сикаса мукӧд печать, штамп да бланок, Россия Федерацияса оланпастэчас серти восьтӧм тшӧтъяс.

6. Агентство пӧртӧ олӧмӧ учредитысьлысь удж да уджмогъяс Коми Республикаса торъя канму учреждениеяс серти, кодъясӧс урчитӧма Коми Республикаса Веськӧдлан котырӧн.

7. Агентстволӧн меститчаніныс (юридическӧй инпасыс): Сыктывкар.

II. Шӧр могъяс

8. Агентстволӧн шӧр могъясӧн лоӧны:

1) Коми Республикаын туризм сöвмöдöмлы, Коми Республика мутасын творческöй выльпыртöмъяс сöвмöдöмлы бур условиеяс лöсьöдöм, сы лыдын туризм индустрияö инвестицияяс кыскöм могысь;

2) Коми Республикаын туризм инфраструктура сöвмöдöмлы отсöг сетöм;

3) Коми Республика мутасын туризм уджлысь материально-техническöй подулöн вöдитчöмлысь окталун содтöм.

III. Канму удж

9. Тайö Положениелöн II юкöдын индöм могъяс олöмö пöртöм вылö Агентство вöчö татшöм канму удж:

1) лöсьöдö Коми Республикаса нормативнöй инöда акт балаяс Коми Республика мутасын туризм юкöнын, творческöй выльпыртöмъяс сöвмöдан юалöмъяс серти;

2) лöсьöдö уджтас балаяс, кутшöмъясöс веськöдöма Коми Республикаын волана да пытшкöсса туризм, Коми Республика мутасын творческöй выльпыртöмъяс сöвмöдöм вылö;

3) Коми Республикаса олöмö пöртысь власьт колана органъяскöд, öтйöза да мукöд организациякöд öтвылысь лöсьöдö да збыльмöдö Коми Республика мутасын туризм сöвмöдан, творческöй выльпыртöмъяс сöвмöдан инвестиция балаяс;

4) лöсьöдö да сетö Коми Республикаса Веськöдлан котырлы вöзйöмъяс, кутшöмъясöс веськöдöма Коми Республика мутасын туризм сöвмöдöм, творческöй выльпыртöмъяс сöвмöдöм вылö, а сiдзжö туризм юкöнö, творческöй выльпыртöмъяс сöвмöдöмö инвестицияяс кыскан ышöданногъяс да методъяс йылысь;

5) туризм шöринъяс да зонаяс лöсьöдöм могысь, Коми Республикалöн мутас планируйтан схемакöд найöс ладмöдöм могысь тöдмалö да нуöдö туризм ресурсъяс серти инвентаризация;

6) тöдмалö, колöны-ö Коми Республика мутасын туризм юкöн серти наука туялöмъяс да урчитö налысь тематика;

7) дасьтö да сетö Коми Республикаса олöмö пöртысь власьт органъяслы юöра-методическöй материалъяс, гöгöрвоöдöмъяс Коми Республика мутасын туризм сöвмöдан, творческöй выльпыртöмъяс сöвмöдан юалöмъяс серти;

8) дасьтö да сетö Коми Республикаын меставывса асвеськöдлан органъяслы юöра-методическöй материалъяс, гöгöрвоöдöмъяс Коми Республика муниципальнöй юкöнъяс мутасын туризм сöвмöдан, творческöй выльпыртöмъяс сöвмöдан юалöмъяс серти;

9) котыртö да (либö) нуöдö конференцияяс, форумъяс, семинаръяс, выставкаяс да мукöд мероприятие, кутшöмъясöс веськöдöма Коми Республика мутасын туризм сöвмöдöм, творческöй выльпыртöмъяс сöвмöдöм вылö;

10) дасьтö да сетö Коми Республикаса Веськöдлан котырлы артмöдчöм (сёрнитчöм) балаяс, кутшöмъясӧс кырымалöны Коми Республикаса Веськöдлан котыр да туризм юкöнын организацияяс, Россия Федерацияса субъектъяс костын, да на дорö сёрнигижöд балаяс;

11) дасьтö да сетö Коми Республикаса Веськöдлан котырлы артмöдчöмъяс (сёрнитчöмъяс) збыльмöдöм йылысь юöр, кутшöмъясöс кырымалöма Коми Республикаса Веськöдлан котыр да туризм юкöнын организацияяс, Россия Федерацияса субъектъяс костын, да на дорö сёрнигижöдъяс;

12) нуöдö мероприятиеяс, кутшöмъясöс веськöдöма Коми Республикаса туризм продукт, творческöй выльпыртöмъяс продукт пытшкöсса да ставмирса туризм рынокъясын кыпöдöм вылö;

13) нуöдö мероприятиеяс, кутшöмъясöс веськöдöма Коми Республикаын туризм индустрияö инвестицияяс кыскöм вылö;

14) лöсьöдö да дасьтö Коми Республикаса туризм продукт паськöдан юалöмъяс серти юöра материалъяс став сикас носитель вылын да паськöдö найöс йöзöс юöртан средствоясын;

15) лöсьöдö, нуöдö, бурмöдö «Öтуввез» юöртан-телекоммуникация везйын ресурсъяс, кутшöмъясöс веськöдöма Коми Республикаса туризм продукт, творческöй выльпыртöмъяс продукт паськöдöм вылö;

16) урчитöм пöрадок серти вӧчӧ тӧвар вайӧм вылӧ, уджъяс вӧчӧм вылӧ да услугаяс сетӧм вылӧ, сы лыдын Агентстволысь удж могмöдöм вылö наука туялан, опытно-конструкторскöй да технологическöй уджъяс, заказ лӧсьӧдӧм да иналӧм серти канму заказчиклысь удж;

17) тӧвар вайӧм, уджъяс вӧчӧм, услугаяс сетӧм вылӧ Коми Республикалӧн канму могъяс вылӧ заказъяс иналӧм дырйи нуӧдӧ донъяслысь да тӧвар номенклатуралысь (сикасъяслысь, услугаяслысь) мониторинг, водзвыв висьталӧм, водзвыв планируйтӧм, бюджетӧ иналӧм, контрактъяс кырымалöм да индӧм заказъясӧн веськӧдлӧм;

18) збыльмöдö Коми Республикаса республиканскöй сьöмкудйысь сьöмöн медшöр веськöдлысьлысь да босьтысьлысь удж сэтшöм сьöм серти, мый урчитöма Агентстволы, Коми Республикаса канму учреждениеяслы, кодъяс серти Агентство пöртö олöмö учредитысьлысь удж да уджмогъяс (водзö - Коми Республикаса канму учреждениеяс), да Агентстволы сетöм могъяс збыльмöдöм вылö;

19) нуӧдӧ конфиденциальнӧй сяма ресурсъяс дорйöм серти мероприятиеяс, сы лыдын мортлöн юöръяс, а сiдзжö юöръяс, мыйяс лоöны канму гусяторйöн, Россия Федерацияса оланпастэчас серти да Коми Республикаса оланпастэчас серти;

20) котыртö да могмöдö мобилизация дасьтысьöм, мобилизация, воинскöй учёт да Агентствоса уджалысьясöс, кодъяс пырöны запасö, бронируйтöм, ладмöдö да видзöдö Коми Республикаса канму учреждениеясын мобилизационнӧй дасьтысьӧм, воинскöй учёт да бронирование кузя мероприятиеяс бöрся;

21) нуӧдӧ йӧзӧс дорйӧм кузя мероприятиеяс Коми Республикаын йöзöс дорйöм котыртöм да нуöдöм йылысь положение серти, мый вынсьöдöма Коми Республикаса Юралысьлöн 2008 во йирым тöлысь 13 лунся 97 №-а Индöдöн;

22) нуӧдӧ Коми Республика мутасын удж видзан юкӧнын канму политикалысь шӧр нырвизьяс олӧмӧ пӧртӧм кузя мероприятиеяс аслас компетенцияын, кутшöмöс урчитöма «Удж видзан юкӧнын öткымын юалöм йылысь» Коми Республикаса Веськöдлан котырлöн 2008 во тöвшöр тöлысь 29 лунся 16 №-а шуöмын;

23) нуӧдӧ терроризмысь да экстремизмысь видзчысьӧм кузя, на бӧрын колясъяс чинтӧм кузя мероприятиеяс Коми Республикаын терроризмлы паныд тыш нуӧдысь комиссиялӧн помшуöмъяс серти;

24) нуöдö Агентствоын да Коми Республикаса канму учреждениеясын пӧжарысь видзчысян мераяс лöсьöдан да збыльмöдан мероприятиеяс;

25) колана ногӧн пӧртӧ олӧмӧ Коми Республикаса Юралысьлысь да Коми Республика Веськӧдлан котырлысь кесйӧгъяс, мыйясӧс сетӧма Россия Федерацияса Президентлысь кесйӧгъяс да индӧмъяс олӧмӧ пӧртӧм могысь, Агентстволӧн уджалан юкӧнӧ пырысь юалӧмъяс серти «Россия Федерацияса Президентлысь кесйӧгъяс да индӧмъяс збыльмӧдӧм кузя удж котыртӧм бурмӧдӧм йылысь» Россия Федерацияса Президентлысь 2011 во рака тӧлысь 28 лунся 352 №-а Индӧд олӧмӧ пӧртӧм серти;

26) пӧртӧ олӧмӧ мукӧд удж Коми Республикаса Юралысьлӧн да Коми Республикаса Веськӧдлан котырлӧн помшуöмъяс серти.

IV. Канму услугаяс

10. Тайö Положениелöн II юкӧдын индöм могъяс збыльмöдöм вылö Агентство сетö татшöм канму услугаяс:

1) туризм индустрия субъектъяслы Коми Республикаса республиканскöй сьöмкуд тшöт весьтö сьöма отсöг;

2) туризм индустрия объектъяс сикасалысь организацияяслы, кытчö пырöны туй морт керкаяс да мукöд меститанiн, лызьöн ислалан туйяс, пляжъяс, аккредитация нуöдöм;

3) туризм, творческöй выльпыртöмъяс юкöнын организацияяслы консультацияöн отсöг;

4) гражданалöн да юридическöй кывкутысьяслöн корöм серти Агентстволöн документъяс кузя архивнöй справкаяс, архивнöй копияяс, архивнöй выпискаяс.

V. Инöдъяс

11. Урчитöм уджалан юкöнъясын канму удж олӧмӧ пӧртӧм могысь, канму услугаяс сетӧм могысь Агентстволӧн эм инӧд:

1) корны да босьтны канму власьт органъяслысь, Коми Республикаын меставывса асвеськӧдлан органъяслысь да организацияяслысь юӧр, сы лыдын электроннöя, Агентство компетенцияӧ пырысь юалӧмъяс серти;

2) Агентстволӧн компетенцияö пырысь юалӧмъяс решитӧм вылӧ кыскыны научнӧй да мукӧд организацияöс, туялысьясӧс да специалистъясӧс;

3) Агентстволӧн компетенцияö пырысь юалӧмъяс кузя лӧсьӧдны координируйтан, сёрнитчан да экспертнӧй органъяс (сӧветъяс, коллегияяс, комиссияяс да уджалан котыръяс).

VI. Удж котыртӧм

12. Агентствоӧн веськӧдлӧ юрнуӧдысь (водзӧ – Агентствоса юрнуӧдысь), кодӧс индӧ чинӧ да вештӧ чинысь Коми Республикаса Юралысь.

13. Агентствоса юрнуӧдысь:

1) веськöдлö Агентстволöн уджöн öткöн веськöдлан подув вылын;

2) эсканпастӧг петкӧдлӧ Агентствоöс Коми Республикаса олöмö пöртысь власьт органъясын, Коми Республикаса канму органъясын, Коми Республикаын меставывса асвеськӧдлан органъясын да организацияясын, ёрдын, сетö эсканпасъяс, урчитöм пöрадок серти восьтö банкъясын Агентстволысь тшöтъяс, вöчö сделкаяс да мукöд юридическöй удж, мый урчитöма оланпастэчасöн;

3) оланпастэчас серти вöдитчö сетöм сьöмöн, мый урчитöма сылы Коми Республикаса республиканскӧй сьӧмкудйын лӧсялана сьӧма во кежлӧ, а сiдзжö Агентство киö сетöм эмбурöн;

4) босьтö удж вылö да вештö уджысь Агентствоса уджалысьясöс;

5) индö чинö да вештö чинысь Коми Республикалöн канму учреждениеясса юрнуöдысьясöс, кырымалö, вежö да дугöдö накöд уджалан сёрнитчöмъяс;

6) лӧсялана сьӧма во кежлӧ Коми Республикаса республиканскӧй сьӧмкудйын урчитӧм сетан сьӧм серти вынсьöдö Агентстволысь сьӧмкуд смета;

7) уджалысьяслöн урчитöм медыджыд лыд серти да уджысь мынтысян фонд серти вынсьöдö Агентстволысь тэчас да штатнöй расписание;

8) вынсьöдö Агентство тэчаса юкӧдувъяс йылысь положениеяс, а сідзжӧ Агентствоса уджалысьяслысь чина регламентъяс;

9) канму гражданскöй служба йылысь Россия Федерацияса оланпастэчас серти да Коми Республикаса оланпастэчас серти решайтö юалöмъяс, кутшӧмъяс йитчöны Агентствоын канму гражданскöй служба прöйдитöмкöд;

10) решайтӧ Агентствоса уджалысьясӧс ошкӧм либӧ дисциплинарнӧя мыждӧм йылысь юалӧмъяс;

11) пӧртӧ олӧмӧ мукӧд уджмог оланпастэчас серти.

14. Агентствоса юрнуӧдысьлӧн эм вежысь, кодi индыссьӧ чинӧ да вештыссьӧ чинысь Россия Федерацияса оланпастэчасӧн да Коми Республикаса оланпастэчасӧн урчитӧм пӧрадок серти.

Агентствоса юрнуӧдысьӧс вежысь уджалӧ эсканпастӧг Агентство нимсянь Агентствоса юрнуӧдысьӧн урчитӧм инӧдъяс да могъяс серти.

Кор Агентствоса юрнуӧдысь мыйкӧ дыра абу, сылысь могъяссӧ пӧртӧ олӧмӧ Агентствоса юрнуӧдысьӧс вежысь.

Агентствоса юрнуӧдысьлӧн прӧстмӧм чин дырйи Агентствоса юрнуӧдысьлысь могъяс сетӧм йылысь помшуöм примитӧ Коми Республикаса Юралысь.

15. Агентствоса уджалысьяслӧн медыджыд штат лыд урчитсьӧ Коми Республикаса Веськӧдлан котырӧн.

16. Агентстволӧн котыртан тэчас артмӧ татшӧм тэчаса юкӧдувъясысь (юкӧнъясысь, секторъясысь):

1) туризм ладмöдан да сiйöс сöвмöдöмöн веськöдлан юалöмъяс серти;

2) творческöй выльпыртöмъяс ладмöдан да найöс сöвмöдöмöн веськöдлан юалöмъяс серти;

3) инвестиция кыскан да туризм инфраструктура да творческöй водзмöстчöмъяс сöвмöдан балаяс збыльмöдан юалöмъяс серти;

4) кадровöй, сьöма да котыртан юалöмъяс серти.

17. Агентстволысь пытшкӧсса уджсӧ урчитӧны Агентствоса уджаланарт серти.

Хазова Е. В. – 11 916 пас